Peder Sass (S), 2004-02-18:
Jeg vil indledningsvis takke de fleste af ordførerne for den positivitet, som dette beslutningsforslag har fået, og også at ministeren var på forkant, inden vi skulle behandle det her og kom med sit udspil i sidste uge, selv om jeg har givet udtryk for i min ordførertale, at vi jo selvfølgelig ikke behandler pressemeddelelser fra Folketingets talerstol.
Når vi forhandler, så forhandler vi lovforslag. Til hr. Flemming Damgaard.
Ja, det var næsten forudsigeligt, for når vi tænker tilbage på sidste gang, vi behandlede buslovgivningen, så var det jo et liberalistisk felttog, som hr. Flemming Damgaard fremførte dengang, og det er måske blevet nedtonet lidt denne gang, det vil jeg medgive.
Det taler så i retning af, at der er en mulighed for, at man måske kan blive klogere.
Nu er der i hvert fald 2 år til, at man måske kan forhandle sig frem til noget, hvor det ikke hedder, at alt nødvendigvis skal privatiseres, at det hører til det bedste.
Det samme gælder for tyndtbefolkede områder, hvor man netop har mulighed for og vel egentlig også pligt til fra det offentlige at sikre, at der er transportmuligheder for dem.
Og hvis ikke det er en god forretning for private, så bliver der ikke givet et tilbud, og derfor er det offentlige i nogle sammenhænge forpligtet til for at sikre en service til disse områder at gå ind i at etablere tingene.
Så privatisering duer altså ikke i alle sammenhænge, og det håber jeg vi kan bruge 2 år til at overbevise hr. Flemming Damgaard om.
Til hr. Poul Fischer må jeg sige, at der oplevede jeg også en tilkendegivelse af, at man var positiv.
Men betingelsen var jo, at det stadig væk skal være under visse forudsætninger, nemlig under forudsætning af at det er private vognmænd, og at det er uden tilskud.
Private vognmænd er ikke noget problem, det er jo den struktur, vi kender allerede i dag på nuværende tidspunkt med den udlicitering, der finder sted ved Xbusser, så det behøver ikke at være nogen forudsætning, det er noget, der allerede er indarbejdet.
Med hensyn til uden tilskud har jeg lige før argumenteret for, at der må man, synes jeg, kigge på, specielt når man ved, hvem det er, man servicerer i det storjyske område.
Til Hr. Kaj Ikast
Så jeg vil positivt gå ind i også at kikke på det, der hedder afskrivningsregler.
Det bliver jo ikke os, det bliver nok skattefolk, der skal det, men jeg vil da gøre en bemærkning til mine kolleger på det felt om, at hvis det kan være med til at gøre det lettere for dem, der skal servicere borgerne, så skal vi selvfølgelig se positivt på det.
Så jeg ser fortrøstningsfuldt fremad, for med de bemærkninger der er kommet fra hr. Kaj Ikast kan vi nok forhandle os frem til noget fornuftigt.
Jeg må kvittere på samme måde til hr. Morten Homann og til Hr. Martin Lidegaard, hr. Keld Albrechtsen, fru Tove
Videbæk
, at det har været positive tilsagn, der har været, og vi skal selvfølgelig prøve på at forhandle os frem til i den tid, der nu kommer, at vi forhåbentlig kan få et godt lovforslag, som lige nu kan løse problemet med den toårige periode.
På sigt må vi også finde en løsning, hvor ikke man på forhånd siger, at alt hvad der har med det offentlige at gøre, kan ikke lade sig gøre i forbindelse med betjening af borgerne i de tyndtbefolkede områder og i de jyske områder, som fjernbusserne, Xbusserne i dag betjener.
Så alt i alt må jeg takke ordførerne for en positiv behandling og medvirken til, at vi forhåbentlig får et godt lovforslag i næste måned.